ஆதி குமணனுக்குப் பிறகு புதிய பத்திரிகைகளின் வரவு அதிகமானது. இந்தப் புதிய பத்திரிகைகளில் ஆதிக்கம் செலுத்தியவர்கள் பலரும் ஆதியின் பாசறையிலிருந்து வந்தவர்கள் என்பதையும் அறியமுடிகிறது. எம்.ராஜன் (மக்கள் ஓசை), பெரியசாமி (மக்கள் ஓசை), அக்கினி(தமிழ்க்குரல்), வித்யாசகர்(நம் நாடு), பி.ஆர்.ராஜன் (தினக்குரல், தினத்தந்தி) ஆகியோர் வாழும் உதாரணங்கள். ஆதியின்கீழ் ஒரு கொள்கைப் பிடிப்போடு பணிப்புரிந்தவர்கள், அவர்களின் தலைமையின்கீழ் செயல்படுத்தும்/செயல்படுத்திய பத்திரிகைகளை அவ்வழியில் நடத்தினார்களா என்று அலசினால், ஆதியின் கொள்கை ஆதியின் காலத்தோடு மண்ணாகிவிட்டதை இவர்களின் காலத்தில் பிரசுரம் ஆகும் சாதி செய்திகளிலும், பணம் போடுபவர்களுக்கு வளைந்து கொடுப்பதிலும் காணமுடிகிறது. அணிகள் உருவாகி, அரசியல் நிலைப்பாடும் மாறியது. அரசியலில் நிரந்தர எதிரியும் இல்லை; நிரந்தரப் பகைவனும் இல்லை எனும் கோட்பாடு ஆதிக்குப் பிறகு பத்திரிகை உலகத்திலும் தலைத்தூக்கியது. அச்சூழலுக்கு ஏற்ப ஆதியின் பாசறையில் இருந்து வந்தவர்களும் கொள்கைப்பிடிப்பையும் மாற்றிக் கொண்டனர்.